**

VLADA REPUBLIKE HRVATSKE

Zagreb, 13. rujna 2024.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

|  |  |
| --- | --- |
| **PREDLAGATELJ:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PREDMET:** | Prijedlog odluke o provedbi Uredbe (EU) 2023/1781 Europskog parlamenta i Vijeća od 13. rujna 2023. o uspostavi okvira mjera za jačanje europskog ekosustava poluvodiča i izmjeni Uredbe (EU) 2021/694 |

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**PRIJEDLOG**

Na temelju članka 30. stavaka 2. i 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.). Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ 2024. godine donijela

**O D L U K U**

**o provedbi Uredbe (EU) 2023/1781 Europskog parlamenta i Vijeća od 13. rujna 2023. o uspostavi okvira mjera za jačanje europskog ekosustava poluvodiča i izmjeni Uredbe (EU) 2021/694**

**I.**

Ovom Odlukom osigurava se provedba članka 4. stavka 2d Uredbe (EU) 2023/1781 Europskog parlamenta i Vijeća od 13. rujna 2023. o uspostavi okvira mjera za jačanje europskog ekosustava poluvodiča i izmjeni Uredbe (EU) 2021/694 (Akt o čipovima; SL L 229, 18.9.2023.) radi osiguranja sredstava za financiranje Hrvatskog centra kompetentnosti za poluvodiče.

**II.**

Vlada Republike Hrvatske osigurati će 1.000.000,00 eura godišnje od 2025. do 2028., odnosno ukupno 4.000.000,00 eura za financiranje Hrvatskog centra kompetentnosti za poluvodiče.

Financijska sredstva iz stavka 1. ove točke u iznosu od 1.000.000 eura godišnje osigurat će se u razdoblju od 2025. do 2028. godine u okviru razdjela 109 Ministarstvo pravosuđa, uprave i digitalne transformacije, glave 10905 Ministarstvo pravosuđa, uprave i digitalne transformacije.

**III.**

Ovlašćuje se ministar pravosuđa, uprave i digitalne transformacije da o ovoj Odluci izvijesti Zajedničko poduzeće za čipove.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:
URBROJ:

Zagreb,

PREDSJEDNIK

mr. sc. Andrej Plenković v.r.

**OBRAZLOŽENJE**

Uredbom (EU) 2023/1781 - Akt o čipovima koja je stupila na snagu 23. rujna 2023. uspostavlja se okvir za jačanje ekosustava poluvodiča na razini Unije, a Zajedničko poduzeće za čipove implementirat će četiri od pet elemenata inicijative Čipovi za Europu, što uključuje platformu za dizajn, pilot linije, kvantne čipove i centre kompetencija.

Okvir za uspostavu centara kompetentnosti je definiran čl.11. Akta o čipovima. Države članice određuju kandidate za centre kompetentnosti u skladu sa svojim nacionalnim postupcima i administrativnim i institucionalnim strukturama u otvorenom natjecateljskom postupku.

U programu rada Zajedničkog poduzeća za čipove utvrđuje se postupak za osnivanje centara kompetentnosti, uključujući kriterije odabira, kao i dodatne pojedinosti o provedbi zadaća i funkcija iz ovog članka. Zajedničko poduzeće za čipove odabire centre kompetentnosti koji tvore mrežu.

Osnivanje Centra je uključeno u Nacrt prijedloga Program Politike „Put u digitalno desetljeće 2030“ *Mjera 4.1 – Podrška formiranju Hrvatskog centra kompetencija za poluvodiče i mikroelektroniku,* mjera će se provesti do kraja 2024. godine.

Ministarstvo pravosuđa, uprave i digitalne transformacije objavilo je dana 3. srpnja 2024. godine javni poziv za iskaz interesa - dostavu projektnih prijedloga za predodabir nacionalnih kandidata koji će biti predloženi za daljnji postupak odabira i (su) financiranja Europske mreže centara kompetentnosti za poluvodiče u skladu s odredbama Akta o čipovima (UREDBA (EU) 2023/1781).

15. srpnja 2024. zaprimljena je prijava prijavitelja Sveučilište u Zagrebu, Fakultet elektrotehnike i računarstva, glavnog koordinatora konzorcija Hrvatskog centra kompetentnosti za poluvodiče (CROCCS).

31. srpnja ministar pravosuđa, uprave i digitalne transformacije donio je Odluku o odabiru prijave za predodabir nacionalnih kandidata za Europsku mrežu centara kompetentnosti za poluvodiče.

Centar se financira sa 1.000.000 eura godišnje iz EU sredstava (DEP) te sa 1.000.000 eura godišnje nacionalnih sredstava o čemu se država članica obvezuje donijeti Pismo namjere.

Centar kompetentnosti će pružati usluge vezane uz edukaciju za projektiranje čipova i elektroničkih sklopova, organizirat će seminare/radionice iz pojedinih područja djelovanja Centra, omogućit će pristup opremi za napredna mjerenja koja je dostupna kod partnera u konzorciju te opremi koja se planira nabaviti u okviru ovog projekta, služit će kao poveznica prema drugim centrima kompetentnosti u mreži centara na nivou EU, omogućit će pristup pilot linijama za raznovrsne poluvodičke tehnologije i pristup virtualnoj platformi za projektiranje elektroničkih sklopova i posebno integriranih sklopova (čipova). Centar će prije svega služiti, u skladu s preporukama Europske komisije, kao potpora za mala i srednja poduzeća, za istraživačku i akademsku zajednicu, državne institucije, a isto tako i kao potpora za velike firme, s time da će mala i srednja poduzeća i institucije koje nisu profitno orijentirane plaćati subvencioniranu cijenu, a velike firme će morati plaćati punu tržišnu cijenu za ponuđene usluge specifičnih naprednih postupaka mjerenja troškovi u iznosu od 7% vrijednosti direktnih troškova.

Slijedom svega navedenoga donosi se predmetna Odluka kojom se osigurava se provedba članka 4. stavka 2d Uredbe (EU) 2023/1781 Europskog parlamenta i Vijeća od 13. rujna 2023. o uspostavi okvira mjera za jačanje europskog ekosustava poluvodiča i izmjeni Uredbe (EU) 2021/694 (Akt o čipovima; SL L 229, 18.9.2023.). Vlada RH obvezuje se osigurati 1.000.000 eura godišnje od 2025. do 2028. godine, odnosno ukupno 4.000.000 eura za financiranje Hrvatskog centra kompetentnosti za poluvodiče.